Regionsudvalgets udtalelse om "Kommissionens forslag til Europa-Parlamentets og Rådets direktiv om bygningers energimæssige ydeevne"

(2002/C 107/23)

REGIONSUDVALGET har -

under henvisning til Kommissionens forslag til Europa-Parlamentets og Rådets direktiv om bygningers energimæssige ydeevne (KOM(2001) 226 endelig - 2001/0098 (COD)),

under henvisning til Rådets beslutning af 6. juni 2001 om i henhold til EF-traktatens artikel 175, stk. 3, at anmode om Regionsudvalgets udtalelse,

under henvisning til præsidiets beslutning af 12. juni 2001 om at henvise det forberedende arbejde til Underudvalg 4 (Fysisk Planlægning, Bypolitik, Energi, Miljø),

under henvisning til sin udtalelse om Kommissionens meddelelse til Rådet og Europa-Parlamentet om forberedelser til gennemførelse af Kyoto-protokollen (CdR 295/1999 fin)(1),

under henvisning til sin udtalelse om Kommissionens forslag til Europa-Parlamentets og Rådets direktiv om fremme af elektricitet fra vedvarende energikilder inden for det indre marked for elektricitet (CdR 191/2000 fin)(2),

under henvisning til sin udtalelse om Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om Handlingsplan for større energieffektivitet i Det Europæiske Fællesskab (CdR 270/2000 fin)(3),

under henvisning til forslag til Regionsudvalgets udtalelse (CdR 202/2001 rev.), som blev vedtaget af Underudvalg 4 den 8. oktober 2001 med Annette McNamara, medlem af Cork County Council, IRL/AE, som ordfører,

og ud fra den betragtning, at en effektiv energiudnyttelse er en afgørende betingelse for klimabeskyttelse såvel som for at opfylde EU's reduktionsforpligtelser som fastlagt i Kyoto -

på sin 41. plenarforsamling den 14.-15. november 2001 (mødet den 15. november) enstemmigt vedtaget følgende udtalelse.

Regionsudvalgets bemærkninger

1. Regionsudvalget hilser Kommissionens forslag til Europa-Parlamentets og Rådets direktiv om bygningers energimæssige ydeevne velkommen.

2. Regionsudvalget vedgår, at energieffektivitet er en afgørende forudsætning for klimabeskyttelse samt for at opfylde Unionens reduktionsforpligtelser som fastlagt i Kyoto, og det henstiller, at Kommissionen bestræber sig på fortsat at intensivere sin indsats for at opfylde forpligtelserne i Kyoto-protokollen.

3. Kommissionens målbevidste indsats for at forbedre energieffektiviteten i bygninger er prisværdig. Bestræbelserne vil føre til en mere bæredygtig energipolitik og øget forsyningssikkerhed og er et afgørende skridt i retning af at reducere emissionen af drivhusgasser med det formål at beskytte klimaet i overensstemmelse med Kyoto-aftalen.

4. Regionsudvalget pointerer, at direktivet er udarbejdet med det formål at supplere og styrke medlemsstaternes egen indsats, som nærhedsprincippet foreskriver.

5. Regionsudvalget påpeger, at de lokale og regionale myndigheder med hensyn til fysisk planlægning, byggeregulativer, håndhævelse af bestemmelser og hvad angår andre politiske foranstaltninger er bedst placeret i forhold til forbrugerne.

6. Regionsudvalget lægger vægt på det foreslåede direktivs beskæftigelsesskabende potentiale.

7. Regionsudvalget bifalder, at forslaget lægger op til en vis fleksibilitet i omgangen med eksisterende bygninger, herunder især historiske bygninger og andre bevaringsværdige ejendomme, hvor det kan vise sig vanskeligt eller uhensigtsmæssigt at øge energieffektiviteten ved at foretage forbedringer af klimaskærmen.

8. Regionsudvalget finder det fornuftigt at gøre en særlig indsats for at forbedre klimaskærmen, men vil kraftigt opfordre Kommissionen til at styrke mærkningspolitikken og fremme lovgivning, der tilskynder virksomheder til at fremstille mere energieffektive installationer.

9. Regionsudvalget bifalder, at direktivet prioriterer offentlige og offentligt tilgængelige bygninger, og påpeger, at de lokale og regionale myndigheder har en særlig rolle i denne forbindelse.

10. Regionsudvalget hilser alle initiativer velkommen, der kan fremme harmoniseringen af medlemsstaternes energieffektivitetsprojekter, og anerkender, at Kommissionens forslag er et skridt på vejen mod at give de enkelte projekter mere gennemslagskraft i en større europæisk sammenhæng.

Regionsudvalgets anbefalinger

11. Regionsudvalget anmoder indtrængende Kommissionen om at sørge for, at førtiltrædelseslandene vedtager lovbestemmelser om energieffektivitet parallelt med de nuværende medlemsstater.

12. Regionsudvalget understreger behovet for trinvise foranstaltninger, men anerkender, at lovgivningen bør gennemføres så hurtigt som muligt. Med andre ord: Det er vigtigt at afsætte tid til at gennemføre foranstaltningerne i faser, men de fastsatte tidsfrister skal opretholdes.

13. Regionsudvalget lægger vægt på at koble energiattesteringen af offentlige bygninger sammen med sundheds- og sikkerhedspolitikkerne og derved understrege nødvendigheden af at integrere energi- og miljørelaterede målsætninger i andre politiske indsatsområder.

14. Regionsudvalget fremhæver behovet for at øge energieffektiviteten i almennyttigt byggeri, især fordi beboerne her er mere udsatte, hvis brændstofforsyningen svigter.

15. Regionsudvalget anmoder om, at Kommissionen udvider direktivet for at sikre sig, at det tillige omfatter livscyklusanalyser af klimaskærmen, som kan belyse dens indvirkning på kulstofkredsløbet. Man kan på den måde sørge for, at forbrugere og kontrolinstanser bliver mere bevidste om, hvordan klimaskærmens forskellige bestanddele virker sammen med kul.

16. Regionsudvalget vil kraftigt opfordre Kommissionen til også fremover at udvinde og befordre brugen af naturlige energikilder med særlig vægt på vedvarende energi.

17. Regionsudvalget bifalder Kommissionens forslag om at udvikle en fælles metode til fastsættelse af normer for samlet energimæssig ydeevne og ser gerne, at man så hurtigt som muligt bringer disse normer i anvendelse i forbindelse med nye bygninger og restaureringen af visse allerede opførte bygninger.

18. Regionsudvalget støtter forslaget om attesteringsordninger for nye og eksisterende bygninger på grundlag af de nye normer og henstiller, at ordningen omfatter ikke alene enkeltstående bygninger, men også byggekomplekser, der ligger på den samme byggegrund, og hvis samlede gulvareal er større end 1000 m2.

19. Regionsudvalget opfordrer medlemsstater og, hvor det er aktuelt, lokale myndigheder til gennem lovgivning at sikre, at ejendomsbesiddere har et økonomisk incitament til at sætte energiforbruget i den enkelte bygning ned, og at ejere, som installerer solenergisystemer i deres bygninger, belønnes.

20. Regionsudvalget anbefaler Kommissionen at udvide programmer som SAVE til at omfatte konkrete tiltag som for eksempel eftermontering på bygninger for at hjælpe direktivet på vej.

21. I lyset af den virkning, direktivet får for offentligt tilgængelige bygninger og kommunalt boligbyggeri, pointerer Regionsudvalget, at man bør iværksætte programmer, der inddrager lokale og regionale myndigheders egne initiativer.

22. Regionsudvalget understreger, at man må intensivere indsatsen i førtiltrædelseslandene, navnlig hvad angår energisyn og andre konkrete foranstaltninger, ligesom man bør oprette flere regionale og lokale energikontorer.

23. Regionsudvalget henleder Kommissionens opmærksomhed på lokale og regionale myndigheders afgørende indflydelse på energistyringen og ønsker specielt at fremhæve SAVE-energistyringskontorernes indbyggede mulighed for at støtte direktivets gennemførelse i byer, regioner, og ø-områder i hele EU såvel som i førtiltrædelseslande.

24. Regionsudvalget pointerer, at man i tilfælde, hvor nogle medlemsstater gennemfører energieffektivitetslovene før andre, bør sikre at den manglende harmonisering ikke indvirker negativt på samhandelen mellem medlemsstater.

Bruxelles, den 15. november 2001.

Jos Chabert

Formand for

Regionsudvalget

(1) EFT C 57 af 29.2.2000, s. 81.

(2) EFT C 22 af 24.1.2001, s. 27.

(3) EFT C 144 af 16.5.2001, s. 17.